[{"text_idx": "#000001", "text": "Buddion i Aelodau Yr Enfys"}, {"text_idx": "#000003", "text": "Cwrdd a\u0302 Roz Richards \u2013 Melbourne"}, {"text_idx": "#000004", "text": "Homeblog-cyCwrdd a\u0302 Roz Richards \u2013..."}, {"text_idx": "#000005", "text": "Wedi cynrychioli Cymru yn y byd athletau a serennu ar y sgrin fawr, mae\u2019r Gymraes Roz Richards bellach yn rhedeg busnes ei hun yn Melbourne. Dyma drefnu sgwrs i ddarganfod mwy am ei hanes."}, {"text_idx": "#000006", "text": "Gynta\u2019i gyd Roz, ble ges di dy fagu?"}, {"text_idx": "#000007", "text": "Caerffili yn ne Cymru. Roedd yn le braf i fyw, roedd gen i a fy efaill Lara lot o ryddid ac roedd \u2018na gymuned dda yno. Mae Dad yn dod o Fryste a Mam o Jamaica, mae\u2019n un o\u2019r genhedlaeth Windrush ddaeth yma i Gymru ym 1963. Cafodd Mam hyffoddiant i fod yn nyrs iechyd meddwl gyda\u2019r GIG a chael swydd yng Nghaerdydd. Mae gen i lot o atgofion hapus o Gaerffili, ond yn anffodus fe wnaethon ni brofi hiliaeth ac roedd hynny\u2019n anodd iawn i ni fel plant."}, {"text_idx": "#000009", "text": "Roedd pobl yn gwneud hwyl am ein pennau ni ac yn greulon. Roeddwn i a fy chwaer yn awyddus i wneud gymnasteg, ond roedd y merched ifanc yno mor gas a doedd eu rhieni na\u2019r athrawon yno ddim yn gwneud unrhyw beth i\u2019n helpu ni. Penderfynodd Dad ein tynnu ni allan a mynd a ni i\u2019r clwb athletau, cawson ni groeso mawr yno ac mae athletau wedi dod yn rhan enfawr o fy mywyd i ers hynny."}, {"text_idx": "#000010", "text": "Sut wnes di ddechrau ymddiddori mewn chwaraeon?"}, {"text_idx": "#000011", "text": "Dad oedd yr ysbrydoliaeth. Roeddwn i\u2019n mwynhau chwaraeon yn yr ysgol ac yn mwynhau rhedeg yn benodol. Pan aeth Dad a ni i\u2019r Newport Harriers o\u2019n i wrth fy modd, ro\u2019n i\u2019n cystadlu yn yr 800 metr ers pan o\u2019n i\u2019n 9 mlwydd oed. Pan o\u2019n i\u2019n 17 oed cefais fy newis i gynrychioli Cymru yn y gamp."}, {"text_idx": "#000013", "text": "Roedd o\u2019n arbennig. Pan ti\u2019n blentyn ti eisiau gallu cynrycholi Cymru. Roedd gwisgo\u2019r fest Cymru yn anghygoel ac yn gwneud i fi deimlo mor falch. Roedd y profiad yn un arbennig iawn."}, {"text_idx": "#000015", "text": "Ie, ddim yn gam naturiol! Roeddwn i\u2019n mwynhau actio yn yr ysgol ac fe gefais alwad gan un o fy hen athrawon yn so\u0302n bod Cynhyrchydd Pobl y Cwm yn awyddus i gwrdd a\u0302 fi. Cafodd y rhan Kim ei ysgrifennu i fi a bues i yno am flwyddyn! Doeddwn i heb dderbyn unrhyw hyfforddiant, ro\u2019n i\u2019n dysgu ar y set!"}, {"text_idx": "#000016", "text": "Oedd gen ti fwriad i barhau dy yrfa yn y maes actio?"}, {"text_idx": "#000017", "text": "Oedd. O\u2019n i wedi gwneud fy ngradd fel hyfforddwr chwaraeon yng Nghaerfaddon, ond wedi bod ar Pobl y Cwm wnes i benderfynnu mynd ymlaen i astudio yn y Coleg Brenhinol Cerdd a Drama Cymru yng Nghaerdydd. Wnes i ambell ro\u0302l fechan ar o\u0302l hyn, ond wnes i ddiwedd fyny yn cyflwyno eitemau ymarfer corff ar Heno ac Wedi 3 \u2013 y gorau o ddau fyd!"}, {"text_idx": "#000018", "text": "Roedd dy addysg Gymraeg wedi agor drysau felly?"}, {"text_idx": "#000021", "text": "Yn 2011, wnes i gymryd amser i ffwrdd i deithio De Ddwyrain Asia. Wnes i syrthio mewn cariad gyda\u2019r lle. Wedi dod \u2018no\u0302l adref i Gymru, roedd gen i\u2019r ysfa i fyw dramor. Roedd hi rhwng America ac Awstralia, gan mai dyma\u2019r ddwy wlad oedd yn cynnig cyfleoedd yn y maes chwaraeon. Gan fod gen i ffrindiau yn Awstralia, a gan ei fod yn agosach i Dde Ddwyrain Asia, \u2013 Awstralia aeth a hi! Wnes i ddewis Melbourne gan mai dyma ble roedd y mwyafrif o\u2019r traciau athletau! Dwi yma ers 8 mlynedd!"}, {"text_idx": "#000023", "text": "Ges i waith yn syth fel \u2018sports masseur\u2019 i\u2019r Melbourne Rebels, y ti\u0302m rygbi. Ges i hefyd waith gyda\u2019r AFL. Chwe blynedd yn o\u0302l ges i fy \u2018head huntio\u2019 gan y Western Buldogs fel y Prif \u2018sports masseur\u2019 ag o\u2019n i wrth fy modd! Mae ysbryd a chymuned arbennig gyda\u2019r clwb."}, {"text_idx": "#000024", "text": "Ti wedi cael dy ethol yn Lysgenad i\u2019r \u2018Daughters of the West\u2019?"}, {"text_idx": "#000025", "text": "Do. Mae\u2019n rhan arall o\u2019r clwb sy\u2019n cynnig cymorth i fenywod yn yr ardaloedd o amgylch y clwb. Mae nifer yn profi trais yn y cartref, hiliaeth a phob math o brofiadau heriol. Y bwriad yw rhoi hyder i\u2019r merched a rhoi\u2019r hwb iddynt deimlo\u2019n falch o\u2019i diwylliant. Mae hwn yn achos sy\u2019n agos at fy nghalon i oherwydd fy ngwreiddiau a fy mhrofiad personol o hiliaeth."}, {"text_idx": "#000026", "text": "Ti bellach yn rhedeg busnes dy hun?"}, {"text_idx": "#000027", "text": "Ydw, yn Mawrth 2019 wnes i lansio\u2019r busnes \u2018Roz Sports\u2019 yn cynnig therapi tylino i athletwyr. Mae\u2019n wasanaeth ar glud sy\u2019n golygu gallai deithio gydag unigolion a thimau. Dwi newydd dreulio 4 mis yn gweithio gyda\u2019r AFL ar y Gold Coast, dyna ble maen nhw wedi bod yn hyfforddi oherwydd doedd dim Covid-19 yno a ddim yr un cyfyngiadau ac sydd yn Melbourne."}, {"text_idx": "#000029", "text": "Llwyth! Rydw i wedi cwrdd a\u0302 nifer trwy\u2019r Gymdeithas Gymraeg yn Melbourne, yn benodol yn ystod Pencampwriaeth y 6 Gwlad! Mae ymgysylltu fel hyn yn bwysig ac yn rhoi\u2019r cyfle i chi ddefnyddio eich Cymraeg ac mae hynny mor bwysig i fi. Dwi\u2019n annog pawb o Gymru sy\u2019n symud tramor i gysylltu gyda\u2019r Gymdeithas Gymraeg lleol."}, {"text_idx": "#000030", "text": "Wyt ti\u2019n hiraethu am Gymru?"}, {"text_idx": "#000031", "text": "Ydw. Dwi\u2019n methu\u2019r tirlun a\u2019r cymoedd. Yn ddiweddar ro\u2019n i\u2019n gyrru o Byron Bay i Mullumbimby ac es i\u2019n emosiynol. Roedd y tirlun fel bod no\u0302l adref yng Nghymru, mor wyrdd a hardd ac roedd y bobl yno mor gynnes. Hoffwn i symud i fyw yno un diwrnod, mae fel Cymru ond gyda lot o haul!"}, {"text_idx": "#000033", "text": "Yng Nghymru mae fy nghalon heb os, ond mae adref yn fwy o ble ti\u2019n neud o. Ar hyn o bryd, Awstralia yw adref i fi ond bydd Cymru gyda fi o hyd."}, {"text_idx": "#000034", "text": "Diolch i Roz am rannu ei stori a phob hwyl i ti gyda\u2019r busnes yn Melbourne!"}, {"text_idx": "#000035", "text": "Os hoffech chi rannu\u2019ch stori gyda ni, anfonwch e-bost at marketing@walesinternational.cymru ac os nad ydych wedi ymuno a\u0302\u2019n teulu Cymreig ledled y byd eto \u2013 beth ydych chi\u2019n aros amdano?! Cliciwch yma i gael y manylion llawn a\u2019r cynigion arbennig unigryw gan ein partneriaid busnes!"}]